Ebbe Kalnæs (CD), 1998-06-24:
Der skal ikke være nogen tvivl om, at for CD er rigsfællesskabet meget vigtigt.
Jeg vil dog alligevel indlede med at sige, at den nænsomhed, jeg synes man skal omgive et sådant rigsfællesskab med, har fået nogle skår på det seneste.
Jeg tænker ikke alene på den konkrete banksag på Færøerne, jeg tænker også på, at danske parlamentarikere på forskellig vis også har brugt den her situation til indenrigspolitiske formål.
Jeg synes, der har været en skarphed, en udnyttelse af situationen til at skabe en stemning, som bidrager til det næste skridt.
Jeg synes også omkring banksagen, som på mange måder var uheldig, at den diskussion, der har været om sådan at skulle placere ansvaret mellem den forrige regering og den nuværende regering osv., har været uværdig.
Jeg mener ikke, det er den måde, man skal behandle den slags ting på. Jeg mener også, at når f.eks. hr. Eidesgaard fra Færøerne nogle gange undervejs har sagt, at han har været berørt og har været skuffet, jamen så må jeg sige, at så var jeg personlig også berørt.
Ikke sådan, at det var hr. Eidesgaard, der lagde stilen, det lagde
danske parlamentarikere egentlig inden, men jeg oplevede - jeg siger ikke, det var tilfældet, for det skal man være varsom med - men jeg oplevede alligevel, at man også her i Folketinget brugte samarbejdet til at føre valgkamp på, og det synes jeg ikke var rart. Men det synes jeg vi skal lade ligge og understrege, som også andre har understreget det, at det her er et spørgsmål om et ligeværdigt forhold, og det skulle gerne blive ved med at være det.
Jeg ville være utrolig ked af det på Danmarks vegne - også personligt - hvis rigsfællesskabet led en krank skæbne.
Der er så mange værdier i det og har været så mange værdier i det også for Danmark gennem tiden, og jeg synes, at man skal skille den økonomiske situation ud.
Selvfølgelig har de to lande, vi her taler om - nemlig Færøerne og Grønland med meget små befolkninger - brug for, at der er en økonomisk støtte fra Danmark.
Og jeg synes, det er utrolig rart at kunne sige her, at jeg har sjældent oplevet noget så varmt i min tilværelse som at bo dér med min familie.
Jeg kunne ikke genkende, da jeg kom
frem, de mange historier om skarpheden mellem mennesker osv.
Jeg oplevede lige det modsatte: en modtagelse og en varme
uden lige og en lang, lang række kvaliteter
Det har beriget mit liv meget.
Jeg tror, jeg kan sige med sikkerhed, det også har beriget Danmark meget at have et samarbejde, et ligeværdigt forhold mellem Færøerne og Grønland.
Det er klart, at man kan trække historiske ting op, hvor tingene var anderledes, hvor nogen gjorde noget galt, men jeg tror ofte i den bedste mening, og det mener jeg ikke vi skal bygge på.
Jeg vil gerne sige, at for CD's vedkommende er det sådan, at hvis grønlændere eller færinger - jeg taler her om det grønlandske folk eller det færøske folk - ønsker en løsere tilknytning, ønsker en anden form, måske direkte løsrivelse, så er det klart, at det ville være fuldkommen vanvittigt at argumentere imod det, hvis det er det, man ønsker. Der skal ikke være nogen tvivl om, at jeg mener, det ville være meget beklageligt. Men der skal heller ikke være nogen tvivl om, at ønsker man det, så skal vi gerne hjælpe til det.
Hvis man ønsker det, skal vi også gerne bidrage til at hjælpe på anden vis, fordi jeg mener, det er så væsentligt for os, det her.
Det er, som nogen har nævnt det, historisk og kulturelt utrolig værdifuldt. Jeg håber meget, at begge befolkninger er indstillet på at fortsætte samarbejdet med Danmark, og jeg kan i hvert fald sige med sikkerhed, at vi ønsker ikke at tage nogen initiativer herfra til at ændre forholdene.
De skal komme fra Grønland eller Færøerne, og vi skal være imødekommende.
Jeg vil også gerne sige, at det aktstykke, der ligger i Finansudvalget, som nogle kunne overveje at stemme imod eller undlade at stemme til, vil vi stemme for til enhver tid.
En aftale mellem den danske regering og Grønland eller Færøerne ville vi aldrig stemme imod.